FI Euroopan unionin virallinen lehti CE 78/828

(2004/C 78 E/0881)

KIRJALLINEN KYSYMYS E-3578/03

esittäjä(t): Michl Ebner (PPE-DE) komissiolle

(5. joulukuuta 2003)

Aihe: Ympäristöä säästävä dieselpolttoaine

GECAM on uuden dieselpolttoaineen nimi, jonka Cam-Technologies-tutkimusryhmät kehittivät ja toivat markkinoille vuoden 1997 alussa. Ympäristöä säästävä polttoaine vähentää erityiskoostumuksensa ansiosta muun muassa hiukkas- ja typpioksidipäästöjä. GECAMin etuna on, että parannetun palamisprosessin ansiosta noen muodostus ja polttoaineen kulutus vähenevät. Tämä johtuu siitä, että 10 prosenttia aineesta on vettä. Hiilidioksidipäästöt vähenevät noin viisi prosenttia suunnilleen samalla polttoaineen kulutuksella ja samalla matkalla tavanomaiseen dieselpolttoaineeseen verrattuna. Uutta polttoainetta käytetään entistä enemmän julkisessa tieliikenteessä lähes kaikissa Italian suurkaupungeissa, ja kulkuneuvojen moottoreihin ei edes tarvitse tehdä erityismuutoksia.

Monet julkisen liikenteen kulkuneuvojen moottorit eivät vastaa enää eurooppalaisia päästöstandardeja.

Millä toimilla (rahoitus mukaan lukien) komissio tukee ympäristöä säästävien polttoaineiden käyttöä?

Katsooko komissio, että ympäristöä säästävien polttoaineiden, kuten GECAMin, käyttöönotto olisi järkevää koko unionissa? Jos vastaus on myönteinen, millä toimilla tuetaan kyseisten aineiden käyttöönottoa julkisessa liikenteessä?

Margot Wallströmin komission puolesta antama vastaus

(27. tammikuuta 2004)

Komissio tukee ympäristöä säästävien polttoaineiden käyttöönottoa ja selvittää komission vaihtoehtoisista polttoaineista vuonna 2001 antaman tiedonannon (1) mukaisesti parhaillaan vaihtoehtoisten tieliikenne-polttoaineiden teknistä ja taloudellista tilannetta ja kehitystä. Tätä tarkoitusta varten on perustettu vaihtoehtoisten polttoaineiden yhteysryhmä. Tämän ryhmän työssä keskitytään maakaasuun ja vetyyn sekä niihin toimiin, joilla yhteisö voi edistää niiden käyttöä. Komissio on pyrkimyksissään keskittynyt vaihtoehtoisiin polttoaineisiin, jotka voivat saavuttaa 5 prosentin markkinaosuuden koko unionin alueella vuoteen 2020 mennessä. Komissio tietää, että dieselpolttoaineen ja veden dispersioita, kuten Cam-Technologiesin ja muiden valmistajien kehittämiä valmisteita, käytetään muutamissa Ranskan ja Italian kaupungeissa julkisen liikenteen polttoaineina sekä joissakin muiden jäsenvaltioiden pienimuotoisissa kokeiluissa, mutta niitä ei ole sisällytetty tähän työhön. Komission hiljattain käynnistämään selvitykseen vaihtoehtoisten polttoaineiden ympäristötaseesta sisältyy myös näiden emulsiopolttoaineiden arviointi.

Vuonna 2003 hyväksyttiin komission ehdotuksesta kaksi merkittävää oikeudellista välinettä ympäristöä säästävien polttoaineiden tukemiseksi.

Energiatuotteiden ja sähkön verotusta koskevan yhteisön kehyksen uudistamisesta 8. toukokuuta 2003 annetussa Euroopan parlamentin ja neuvoston direktiivissä 2003/30/EY (2), säädetään markkinoille saatettavien biopolttoaineiden ja muiden uusiutuvien polttoaineiden vähimmäisosuutta koskeville jäsenvaltioiden tavoitteille viitearvot, jotka ovat 2 prosenttia vuonna 2005 ja 5,75 prosenttia vuonna 2010.

Energiatuotteiden ja sähkön verotusta koskevan yhteisön kehyksen uudistamisesta 27. lokakuuta 2003 annetussa neuvoston direktiivissä 2003/96/EY (3) annetaan jäsenvaltioille mahdollisuus soveltaa ympäristöä säästäviin polttoaineisiin alhaisempaa verotasoa. Esimerkiksi direktiivin 16 artiklan mukaan alennettu verokanta on tietyin ehdoin sallittu, jos moottoripolttoaine sisältää vettä.

(1) KOM(2001) 547 lopullinen.

(2) EUVL L 123, 17.5.2003.

(3) EUVL L 283, 31.10.2003.